b'\n_START_ARTICLE_\nMe\xc5\xa1trovi\xc4\x87eve Crikvine-Ka\xc5\xa1tilac\n_START_PARAGRAPH_\nMe\xc5\xa1trovi\xc4\x87eve Crikvine-Ka\xc5\xa1tilac je izlo\xc5\xbebeni prostor na splitskim Mejama, s ju\xc5\xbene strane brda Marjana u kojem je hrvatski slavni kipar Ivan Me\xc5\xa1trovi\xc4\x87 u kapelici Sv. Kri\xc5\xbea izlo\xc5\xbeio ciklus reljefa s prizorima iz \xc5\xbeivota Isusa od Nazareta.\n_START_SECTION_\nPovijest\n_START_PARAGRAPH_\nZgrada je izvorno bila renesansni utvr\xc4\x91eni ljetnikovac splitske plemi\xc4\x87ke obitelji Capogrosso, u naravi gospodarsko-odmori\xc5\xa1ni sklop . Sagra\xc4\x91en je koncem 16. stolje\xc4\x87a. Dali su je sagraditi trojica bra\xc4\x87e Bartul, Frane i Jerolim, koji su ne\xc5\xa1to prije postali splitski plemi\xc4\x87i. Istovremeno je bila i mjestom odmora i skloni\xc5\xa1tem u slu\xc4\x8daju osmanskih napada. Kroz povijest ljetnikovac je mijenjao svoju namjenu. U njemu je bila i \xc5\xa1tavionica ko\xc5\xbee, mastionica sukna i lazaret za ku\xc5\xbene._NEWLINE_Godine 1939. ovaj skup zgrada kupio je kipar Ivan Me\xc5\xa1trovi\xc4\x87. Prilagodio ga je za izlo\xc5\xbebeni prostor, u suradnji s arhitektom Haroldom Bilini\xc4\x87em. U njemu je sagradio kapelicu sv. Kri\xc5\xbea. Sa zapada je preina\xc4\x8dio dvori\xc5\xa1te u kojem je postavio ophodni trijem s ina\xc4\x8dicom dorskih stupova. Crkva je mjestom odr\xc5\xbeavanje mise i to na staroslavenskom jeziku, prema \xc5\xbeelji Ivana Me\xc5\xa1trovi\xc4\x87a. Na istoku je nedovr\xc5\xa1ena kapela Gospe od Dobrog svita.'